Brink-gesin se ongeluk: Vrou steeds kritiekBrink en sy vrou Lise. Ernst Vorster, ŉ kollega van Brink, het aan Maroela Media gesê Lise het ernstige kopbeserings opgedoen. “Sy is gister geopereer. Sy het skedelbreuk opgedoen, haar wangbeen is gekraak en haar kopvel het deels losgetrek.” Lise het ook beserings aan haar been opgedoen en haar knie is geopereer. Brink, sy vrou en vyf kinders, was op pad om by hul familie aan te sluit vir hul Kersvakansie en het beplan om op Theunissen oor te slaap. Brink het buite Theunissen beheer oor die voertuig verloor, waarna dit die pad verlaat en verskeie kere gerol het, voordat dit in die veld langs die pad tot stilstand gekom het. Volgens Vorster het ŉ band vermoedelik gebars of het een van die wiele losgekom. Twee van Brink se kinders, Rachel (8) en André (13), is in die ongeluk dood. Hul ander seun, Johann (9), het ook kopbeserings en harsingskudding opgedoen. Hy is ook geopereer. Brink en die ander twee kinders is nie ernstig beseer nie. Vorster en nog twee kollegas het Saterdagoggend na Welkom vertrek om die Brink-gesin by te staan.